KLASA: UP/I-034-02/24-01/48

URBROJ: 711-02-02/07-2025-08

Zagreb, 3. siječnja 2025.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznice Lucijane Barbić, OIB: ……………….., članice Uprave trgovačkog društva Komunalac, društvo s ograničenom odgovornošću za gospodarenje otpadom i komunalne usluge te članice Uprave trgovačkog društva VODOVOD I ODVODNJA LASTOVO d.o.o. za javnu vodoopskrbu i odvodnju,** pokrenutom po službenoj dužnosti, na 66. sjednici održanoj 5. prosinca 2024. donijelo je sljedeću

**ODLUKU**

1. **Istovremenim obnašanjem dužnosti članice Uprave trgovačkog društva Komunalac, društvo s ograničenom odgovornošću za gospodarenje otpadom i komunalne usluge te članice Uprave trgovačkog društva VODOVOD I ODVODNJA LASTOVO d.o.o. za javnu vodoopskrbu i odvodnju u razdoblju od 25. prosinca 2021. do dana donošenja ove Odluke, obveznica Lucijana Barbić povrijedila je članak 17. stavak 1. i članak 18. stavak 1. ZSSI-a.**
2. **Za povredu ZSSI-a, opisanu pod točkom I. izreke, obveznici Lucijani Barbić se izriče novčana sankcija u iznosu od 531,00 EUR.**
3. **Nalaže se obveznici Lucijani Barbić da u roku od 15 dana od dostave ove Odluke uplati novčanu sankciju iz točke II. ove izreke na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-…………….-03448.**
4. **Ako obveznica novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznice, kao i na imovini obveznice. Izvršnu Odluku Povjerenstvo će radi provedbe dostaviti službi koja obavlja obračun plaće obveznici.**
5. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznice putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je na stručnom radnom sastanku Povjerenstva održanom dana 8. listopada 2024. utvrdilo postojanje pretpostavki za pokretanje postupka protiv obveznice Lucijane Barbić, članice Uprave trgovačkog društva Komunalac, društvo s ograničenom odgovornošću za gospodarenje otpadom i komunalne usluge te članice Uprave trgovačkog društva VODOVOD I ODVODNJA LASTOVO d.o.o. za javnu vodoopskrbu i odvodnju zbog moguće povrede članka 17. stavka 1. i članka 18. stavka 1. ZSSI-a, koja proizlazi iz istovremenog obnašanja navedenih dužnosti.

Naime, Povjerenstvo je uvidom u sudski registar Trgovačkog suda u Dubrovniku i Registar imovinskih kartica koji ustrojava, utvrdilo da imenovana obveznica od 20. svibnja 2018. profesionalno obnaša dužnost članice Uprave trgovačkog društva Komunalac, društvo s ograničenom odgovornošću za gospodarenje otpadom i komunalne usluge, kao i da od 20. svibnja 2018. volonterski obnaša dužnost članice Uprave i u trgovačkom društvu VODOVOD I ODVODNJA LASTOVO d.o.o. za javnu vodoopskrbu i odvodnju. Isto tako, utvrđeno je i da je osnivač navedenih trgovačkih društava Općina Lastovo kao jedinica lokalne samouprave.

Člankom 3. stavkom 1. točkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu toga Zakona.

Uvidom u Registar obveznika, kojeg također ustrojava Povjerenstvo, utvrđeno je da je Lucijana Barbić kao članica Uprave društva Komunalac d.o.o. i članica Uprave društva VODOVOD I ODVODNJA LASTOVO d.o.o. postala obveznicom ZSSI-a s danom stupanja na snagu tog Zakona, tj. 25. prosinca 2021. te je stoga dužna pridržavati se odredbi istog, a sve temeljem prethodno navedene odredbe članka 3. stavka 1. točke 40. ZSSI-a.

Stoga je Povjerenstvo, u svrhu utvrđivanja činjenica u ovom predmetu, od društva VODOVOD I ODVODNJA LASTOVO d.o.o. dopisom KLASA: UP/I-034-02/24-01/48, URBROJ: 711-02-01/07-2024-03 od 1. kolovoza 2024. zatražilo podatak od kada obveznica Lucijana Barbić obnaša dužnost članice Uprave trgovačkog društva VODOVOD I ODVODNJA LASTOVO d.o.o. te prima li za obnašanje navedene dužnosti naknadu i u kojem iznosu.

Društvo VODOVOD I ODVODNJA LASTOVO d.o.o. se na navedeno traženje Povjerenstva očitovalo dopisom URBROJ: 01/24 od 26. kolovoza 2024. u kojem je navedeno da je Lucijana Barbić član Uprave tog društva od 20. svibnja 2018., kao i da u periodu od 20. svibnja 2018. do dana pisanja tog dopisa (26. kolovoz 2024.) istoj nije isplaćena nikakva naknada niti po pitanju bilo kakvih troškova niti po pitanju naknada. Navodi se i da od osnutka društva isto nema zaposlenih te članovi Uprave obavljaju sve isključivo volonterski.

Uz navedeni dopis od 26. kolovoza 2024. Povjerenstvu je primjerice dostavljen Godišnji financijski izvještaj poduzetnika za 2023. godinu za društvo VODOVOD I ODVODNJA LASTOVO d.o.o., iz kojeg je utvrđeno da u razdoblju od 1. siječnja 2023. do 31. prosinca 2023. nije bilo rashoda na ime troškova osoblja (neto plaća i nadnica, troškova poreza i doprinosa iz plaća te doprinosa na plaće) niti ostalih troškova ni drugih poslovnih rashoda.

S obzirom na navedeno, Povjerenstvo je u odnosu na obveznicu Lucijanu Barbić utvrdilo postojanje pretpostavki za pokretanje postupka vezano za moguću povredu odredbe članka 17. stavka 1. i članka 18. stavka 1. ZSSI-a, o čemu je imenovanoj obveznici dostavljena obavijest KLASA: UP/I-034-02/24-01/48, URBROJ: 711-02-01/07-2024-05 od 8. listopada 2024. godine, koju je obveznica zaprimila 21. listopada 2024. te kojom je ista pozvana da se u roku od 15 dana od dostave obavijesti očituje na razloge za pokretanje postupka te na činjenična utvrđenja iz te obavijesti.

Na navedenu obavijest imenovana se obveznica očitovala dopisom od 8. studenoga 2024. u kojem je navela da društvo VODOVOD I ODVODNJA LASTOVO d.o.o. nema zaposlenih, kao niti prihoda ni rashoda još od 2019. godine. Općina Lastovo planira ugasiti navedeno društvo čim budu isplaćena preostala dugovanja koja se isplaćuju prema planu reprograma duga koji će biti zatvoren 2029. godine. Nastavno se navodi kako se radi o maloj općini i problem je naći djelatnika za bilo koje radno mjesto, a posebno za radno mjesto koje se obavlja volonterski i u pravilu nema nikakvih odluka za donositi pa je obveznica Lucijana Barbić pristala obavljati dužnost članice Uprave tog društva do gašenja društva.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima. Stavkom 2. propisano je da obveznici, iznimno od stavka 1. toga članka, mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju, kao i da za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Povjerenstvo je iz prikupljenih podataka i dokumentacije u spisu utvrdilo da je obveznica Lucijana Barbić u relevantnom razdoblju od 25. prosinca 2021. do dana donošenja ove odluke istovremeno obnašala dužnost članice Uprave trgovačkog društva Komunalac d.o.o. i trgovačkog društva VODOVOD I ODVODNJA LASTOVO d.o.o., čime je imenovana obveznica povrijedila odredbu članka 17. stavka 1. i članka 18. stavka 1. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, između ostalog, i iz članka 17. (obavljanje drugih poslova obveznika) i članka 18. (članstvo u upravnim tijelima i nadzornim odborima), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Također, člankom 50. stavkom 1. ZSSI-a propisano je da Povjerenstvo novčanu sankciju izriče u iznosu od 530,00 do 5.309,00 eura vodeći računa o težini i posljedicama povrede Zakona. Istim stavkom je propisano i da ako novčana kazna nije plaćena u roku od 15 dana, ista se može izvršiti obustavom isplate dijela neto mjesečne plaće ili obustavom na svim primanjima, a ista se može izvršiti i na imovini obveznika.

U ovom konkretnom slučaju, Povjerenstvo je obveznici Lucijani Barbić izreklo novčanu sankciju. Prilikom odlučivanja o vrsti sankcije, Povjerenstvo je kao otegotnu okolnost uzelo u obzir činjenicu da je ista u predmetnoj povredi ZSSI-a kontinuirano od 25. prosinca 2021., dok je u odnosu na visinu novčane sankcije Povjerenstvo kao olakotnu okolnost u obzir uzelo činjenicu da je dužnost člana Uprave drugoga trgovačkog društva obveznica obnašala volonterski bez primitaka drugih naknada, kao i da kod obveznice nisu utvrđene ranije povrede odredbi ZSSI-a.

Stoga Povjerenstvo smatra da je izricanje sankcije kako je to navedeno u točki II. izreke ove odluke primjereno svim utvrđenim činjenicama i navedenim okolnostima slučaja.

Ova odluka objavit će se na mrežnim stranicama Povjerenstva nakon uredne dostave odluke obveznici, a sve sukladno članku 44. stavku 5. i 6. ZSSI-a.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Lucijana Barbić, osobnom dostavom

2. Objava na mrežnim stranicama Povjerenstva nakon uredne dostave obveznici

3. Pismohrana